钦定古今图书集成/明伦汇编/闺媛典/第052卷 > 傅四妻祝氏
## 钦定古今图书集成/明伦汇编/闺媛典/第052卷 > 傅四妻祝氏

按《广信府志》：“祝氏，傅四妻，铅山人。傅没，祝年二十六，
姑欲嫁之，祝拜辞不可。聘至，祝佯告浴竟，抱石赴水
死。是秋大旱，知县张昺祷之不应，以为冤滞致然，乃
集诸乡老询其故，有以祝事告者，昺即具牲醴为文，
诣死所祭之。是夕大雨，昺欲以闻，适被召去。祝死处
水深莫测，今涌塞成洲，俗呼为烈妇洲。”